

**บุณย์ญานุช บุญบำรุงทรัพย์**

**รองประธานเจ้าหน้าที่บริหาร**

**แบรนด์บาร์บีคิวพลาซ่า บริษัท ฟู้ดแพชชั่น จำกัด**

**Boonyanuch Boonbumrungsub**

**Executive Vice President (EVP)**

**Bar B Q Plaza Business Unit**

**ประวัติด้านการศึกษา:** ปริญญาตรี คณะนิเทศศาสตร์ มหาวิทยาลัยกรุงเทพ

**ประสบการณ์การทำงาน:**

คุณบุณย์ญานุช หรือ คุณบุ๋ม ถือเป็นหนึ่งในนักการตลาดที่กำลังเป็นที่จับตามอง โดยเส้นทางชีวิตการทำงานเธอได้คร่ำหวอดอยู่ในแวดวงโฆษณาและการตลาดมากว่า 20 ปี โดยเริ่มต้นชีวิตการทำงานสายงานโฆษณากับเอเจนซี่ชั้นนำมากมาย โดยมีประสบการณ์ในการดูแลลูกค้าในธุรกิจโทรคมนาคมรายใหญ่และสินค้ากลุ่มอุปโภคบริโภคชั้นนำของประเทศ แล้วจึงผันตัวสู่วงการการตลาดอย่างเต็มรูปแบบโดยมีรับตำแหน่งเป็นผู้บริหารในฝ่ายการตลาดของ แบรนด์บัตรเครดิตชั้นนำและบริษัทโทรคมนาคมยักษ์ใหญ่ของไทยซึ่งเป็นจุดเริ่มต้นที่ทำให้ชื่อของคุณบุ๋มเป็นที่รู้จักในวงการการตลาดในฐานะนักการตลาดรุ่นใหม่ที่ทุกคนต้องจับตามอง

คุณบุ๋ม ได้เข้ามาร่วมงานกับ บริษัท เดอะบาร์บีคิวพลาซ่า จำกัด ในปี 2556 ในตำแหน่งผู้อำนวยการฝ่ายดูแลและบริหารงานด้านการตลาดสินค้าภายใต้ธุรกิจอาหารบริษัทเดอะบาร์บีคิวพลาซ่า ซึ่งมีแบรนด์ที่อยู่ภายใต้การบริหารงานจำนวน 3 แบรนด์ ได้แก่ บาร์บีคิวพลาซ่า จุ่มแซบฮัท และฮ็อทสตาร์ โดยคุณบุ๋มถือเป็นบุคคลสำคัญที่อยู่เบื้องหลังแคมเปญการตลาดที่โดดเด่นของแบรนด์บาร์บีคิวพลาซ่า อาทิ แคมเปญโปรโมชั่น “โปรทีน เนื้อเน้นๆ โปรตีนล้วนๆ เพื่อก๊วนบ้าพลัง”, แคมเปญโปรโมชั่นอาหารชุดล่าไข่บาร์บีกอน, แคมเปญโปรโมชั่นอาหารชุดไลน์สติ๊กก้อน การเปิดตัวบาร์บีกอนไลน์สติ๊กเกอร์ในรูปแบบ LINE Must Buy ครั้งแรกในประเทศไทย, แคมเปญรีฟิล ในรูปแบบอาหารชุดบุฟเฟ่ต์ครั้งแรกของบาร์บีคิวพลาซ่า, Branding Campaign “ทำมื้อนี้ให้ดีที่สุด” และไวรัลคลิป “พนักงานร้านอาหารก็มีแม่” หรือ “The Waiters’ Mom”

 ล่าสุด กับภารกิจครั้งสำคัญภายหลังการปรับโครงสร้างครั้งใหญ่ของเดอะบาร์บีคิวพลาซ่า คุณบุ๋มจึงได้รับความไว้วางใจและได้รับการโปรโมทให้ขึ้นมาดำรงตำแหน่ง รองประธานเจ้าหน้าที่บริหาร ดูแลและบริหารแบรนด์บาร์บีคิวพลาซ่า โดยรับผิดชอบงานที่เกี่ยวข้องกับกลยุทธ์และการดำเนินงานของแบรนด์ โดยมีเป้าหมายสำคัญคือการเป็นแบรนด์ที่คนรักมากที่สุด

###